Folketing
1998-04-16

Det er en ganske stor og vidtfavnende forsamling, hvor vi som politikere har rig lejlighed til at præge, i hvilken retning vi synes beretningen bør drejes, og til at få opfyldt vore ønsker om at få belyst emne efter emne efter emne, som så kan indgå i den videre debat. Hvis vi vil, har vi med andre ord mulighed for i rigt mål at politikformulere. Kommissoriet for Forsvarskommissionen tilsiger, at vi skal tage udgangspunkt i lov af 8. december 1993 om forsvarets formål, opgaver og organisation m.v. og overveje, hvilke ændringer heraf der måtte være nødvendige i lyset af den sikkerhedspolitiske udvikling. Det er altså disse begreber, der er grundlaget for at komme frem til at stille kravene til det danske forsvar, som skal svare til nuets og fremtidens behov. Det synes jeg er hensigtsmæssigt, idet den sikkerhedspolitiske situation i hastig rækkefølge ændrer sig i en ny og anden og positiv retning, må vi sige. Forsvarskommissionen har nu små otte måneder tilbage af sit arbejde. Giv os nu den tid, der er afsat til at gøre arbejdet færdigt.